บลจ.ไทยพาณิชย์ขายกองหุ้นกู้จ่าย3.40%ต่อปี
บลจ.ไทยพาณิชย์ เปิดขายกองทุนหุ้นกู้เอกชนชั้นดี อายุ 3 ปี 7 เดือน คาดผลตอบแทน 3.40% ต่อปี พร้อมส่งอีกหลายกองทุนให้เลือกลงทุน
17 ก.พ. 2553

บลจ.ไทยพาณิชย์ เปิดขายกองทุนหุ้นกู้เอกชนชั้นดี อายุ 3 ปี 7 เดือน คาดผลตอบแทน 3.40% ต่อปี พร้อมส่งอีกหลายกองทุนให้เลือกลงทุน
นางโชติกา  สวนานนท์  กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ เปิดเผยว่า บริษัทเตรียมเสนอขายกองทุนเปิดไทยพาณิชย์ตราสารหนี้ 3Y7M (SCB Fixed Income 3Y7M) อายุประมาณ 3 ปี 7 เดือน มูลค่า 4,000 ล้านบาท โดยเน้นลงทุนในหุ้นกู้เอกชนชั้นดี ระหว่างวันที่ 19-25 ก.พ.นี้ โดยเปิดจองครั้งเดียวด้วยเงินลงทุน 10,000 บาท เพื่อเป็นทางเลือกให้แก่นักลงทุนที่ต้องการผลตอบแทนสูงกว่าดอกเบี้ยเงินฝากโดยไม่ต้องเสียภาษีและสามารถรับความเสี่ยงได้ต่ำ
กองทุนจะลงทุนในหุ้นกู้เอกชนคุณภาพชั้นดีเรตติ้งตั้งแต่ระดับ BBB+ ขึ้นไป จำนวน 4 บริษัท ได้แก่ บริษัท แลนด์แอนด์เฮ้าส์( LH) บริษัท โรงแรมเซ็นทรัลพลาซา ( CENTEL) บริษัท แสนสิริ (SIRI) และบริษัท เอเชี่ยนพร็อพเพอร์ตี้ ดีเวลลอปเม้นท์ ( AP) ซึ่งทุกบริษัทมีสัดส่วนการลงทุนอยู่ที่ 25% เท่ากัน คาดว่าจะให้ผลตอบแทนเฉลี่ยประมาณ 3.40% ต่อปี  โดยบริษัทจะจ่ายผลตอบแทนทุก 3 เดือน และยกเว้นงวดสุดท้ายที่จะจ่ายประมาณ 4 เดือน 
นอกจากนี้บริษัทฯ ยังอยู่ระหว่างเสนอขายกองทุนที่ลงทุนในตราสารหนี้ระยะสั้น ไม่เกิน 1 ปี ทั้งในประเทศและต่างประเทศ จนถึง 22 ก.พ.นี้ ประกอบด้วย กองทุนที่ลงทุนในพันธบัตรรัฐบาลไทย คือกองทุนเปิดไทยพาณิชย์พันธบัตรรัฐบาล 3M29 (SCBGB3M29)  อายุ  3 เดือน มูลค่า 2,000 ล้านบาท     ผลตอบแทนประมาณ 0.85% ต่อปี  กองทุนเปิดไทยพาณิชย์พันธบัตรรัฐบาล 12M23 (SCBGB12M23) อายุ 12 เดือน มูลค่า 1,000 ล้านบาท     ผลตอบแทนประมาณ 1.20% ต่อปี   และกองทุนตระกูล SCBFRN ที่ลงทุนในพันธบัตรรัฐบาลเกาหลีใต้ คือกองทุนเปิดไทยพาณิชย์ ฟอร์เรน โนท 6M42 (SCBFRN6M42) อายุ 6 เดือน มูลค่า 2,000 ล้านบาท   ผลตอบแทนประมาณ 1.35% ต่อปี   กองทุนเปิดไทยพาณิชย์ ฟอร์เรน โนท 1Y39 (SCBFRN1Y39) อายุ 1 ปี มูลค่า 2,000 ล้านบาท   ผลตอบแทนประมาณ 1.90% ต่อปี  และในวันที่ 18-24 
สำหรับกองทุนเปิดไทยพาณิชย์ ฟอร์เรน โนท 1Y6M6 (SCBFRN1Y6M6) อายุ 1 ปี 6 เดือน มูลค่า 2,000 ล้านบาท จะเปิดขายระหว่างวันที่ 18-24 ก.พ.2553  ผลตอบแทนประมาณ 2% ต่อปีอีกด้วย